
Car coidealistes! 


Noi celebra un litt jubilé! To es li número 10 del jurnal lE-Munde. E yo posse dir que yo es vermen fier e anc 
positivmen surprisat qualmen lE-Munde ha contribuet al developament del Interlingue-movement. Ante quin 
annus ante li publication de lE-Munde Interlingue esset presc ínvisibil in li munde del planlingues e multes 
pensat que li movement de Interlingue ha morit e it ne hay plu activistes e parlatores. 

Nu Interlingue es present in li internet e anc li Interlingue-Union ha fat un historic passu in transformar se in 
un activ organisation. It essset li cooperation inter li Interlingue-Union e lE-Munde quel ha portat mult positiv 
resultates e have un grand efecte. 

Yo peti vos car letores devenir un membre del Interlingue-Union. Un planlingue ne posse esser visibil e 
functionar sin un activ organisation. Un bon exemple es li lingue Lingua Franca Nova (LFN). It ne have un 
organisation e existe solmen virtualmen in li internet. Pos mult bon activitás LFN deveni min e min visibil e it 
manca cooperation inter li activistes. 

Ma qualmen es li actual situation de Interlingue? Li Interlingue-Union ha transformat se in un activ 
organisation in quel chascun person posse adherer gratuitmen. Con Cosmoglotta e lE-Munde noi have 
adminim chascun triesim mensu un nov jurnal in Interlingue. Li internet-págine de lE-Munde contene mult 
materiales quam textus, grammaticas, dictionariums e videos poraprender Interlingue e ha remplazzat li old 
págine del Interlingue-Union quel esset deletet ante plu quam un annu. Interlingue es tre activ in li social 
retage Facebook per un activ gruppe con circa 90 membres. Yo ha comensat far videos in Interlingue por 
You Tube. Li Wikipedie de Interlingue cresce constantmen e va atinger bentost 3000 articules. E li max mult 
important cose: omni ti activitás es coordinat. In li futur li Interlngue-Union deve luder un plu important rol 
precipue in li coordination de activitás. Li old problema del mancant comunication es superat con li auxilie del 
internet. To omnicos eveni in un bon atmosfere. Yo deve constatar que it es vermen agreabil esser activ por 
Interlingue! 

Hay ancor mult por far e Interlingue ancor besona mult auxilie de noi. Ma yo deve pensar a un old canzon ex 
li annus 80s de Samantha Fox con li titul: "Nequo va stoppar me nu!" (Nothing gonna stop me now!). Yo vell 
remplazzar li "yo" per "noi" e vell joyar si vu auxilia me in li mult taches. 

Apu li nov activitás de Interlingue vu trova anc in ti numeró de lE-Munde novas ex li tot munde ex diferent 
temas quam politica, psicologie e scientie. 

In li angul litterari vu trova denov du bell traductet poemas ex li internet de Michelle e ella ha scrit un litt 
poema originalmen in Interlingue. Michelle anc ha traductet por nos li famosi canzon "Bella Ciao" quel es un 
conosset canzon de partisanes. Ti-ci canzon esset anc cantat sur li celebration del grec levul-coalition Syriza 
pos su victorie in li grec electiones parlamentari in li januar 2015. 

Pos du fabules del fratres Grimm yo ha traductet por ti numeró de lE-Munde li irlandesi fabul "Li infantes de 

Lir". 


In Germania li tema inmigrantes e refugientes e li tema islam es mult discusset. Inter decembre 2014 e 
januar 2015 in Dresden evenit grand demonstrationes contra li "islamisation del occidente" per un strangi 
organisation con li nómine PEGIDA - "Patriotic Europanes contra li Islamisation del Occidente". Li german 
politica e medies reactet quasi histericmen a ti fenomen. Ma quo vole PEGIDA vermen? Yo ha traductet li 
programma de ti organisation por far possibil un plu rasonabil e objectiv discussion pri ti gruppe. 

Yo desira vos un plesent letura! Quam sempre yo vell esser joyosi pri vor opiniones e comentaries pri li 
numeró 10 de lE-Munde. Yo mersia Michelle pro su contributiones por ti numeró e li seniores Plavec e 
Werner pro li corecturas. 


Vor Thomas Schmidt 


© 

NOVAS DE INTERLINGUE-OCCIDENTAL 


INTERLINGUE-UNION TRANSFORMA SE IN ACTIV ORGANISATION 

It esset calm pri li Interlingue-Union in li passat annus. Li activistes del Interlingue-Union con Senior Erich 
Werner de Svissia quam secretario e Senior Bedrich Plavec de Tchec Republica quam redactor de 
Cosmoglotta esset ocupat con li publication de Cosmoglotta. Ma pos li mini-incontras de Interlingue inter 
Senior Erich Werner, Donald Gasper e li redactor de lE-Munde Thomas Schmidt on decidet in comun con 
Senior Bedrich Plavec transformar li Interlingue-Union in un activ organisation a quel chascun person posse 
adherer. Un financial contribution ne es necessi, ma chascun membre recive gratuitmen li jurnal Cosmoglotta 
e li electonic jurnal lE-Munde. In ocasion de ti historic passu, anc lE-Munde publica li invitation al membritá 
in li Interlingue-Union. 

It es certmen un historic document por li movement de Interlingue. 

INVITATION AL MEMBRITÁ IN Ll INTERLINGUE-UNION 


In li januar 2013 evenit li unesim litt incontra de Interlingue inter li activistes de Interlingue Erich Werner, 
Donald Gasper e Thomas Schmidt. Li discussion qualmen crear un plu activ movement de Interlingue 
continuat depoy. On consentit que li Interlingue-Union deve esser in li centre de un tal iniciative. 

Desde li demission caus avansat etá del legendari equip de Alphonse Matejka quam redactor e Fred Lagnel 
quam administrator li Interlingue-Union ha concentrat se sur li publication de "COSMOGLOTTA - Oficial 
organ del Interlingue-Union" por mantener Interlingue visibil e vivent. 

Interim, in li curse de annus li Interlingue-Union ha perdit mult membres pro alt etá o morte, ma anc ganiat 
un númere de abonnates de COSMOGLOTTA sin membritá. In ti situation it apare nos important prender 
mesuras por ne finir in un sol adressarium. 

Pro to, noi peti vos revalidar vor membritá o declarar vor adherentie al Interlingue-Union. 

In li actual situation un obligatori financial contribution al membres ne es demandat - li custas vell mult 
probabilmen superar li recivages. Vu trova sur li reverse li statutes del IU. Tis-ci contene anc institutiones 
queles es actualmen vacant, ma hay li possibilitá refundar les, si hay suficent qualificat persones. 

Li membres del Interlingue-Union va automaticmen e gratuitmen reciver li digital versiones de 
COSMOGLOTTA (paperal version sur demande) e del jurnal lE-Munde. Inter li membres del IU noi intente 
etablisser un constant comunication con informationes pri activitás e projectes. Por devenir plu visibil, li 
lingue de Edgar de Wahl besona vor moral e si possibil activ suport. 

Dunc ples plenar e inviar li includet carte de response o adressar un e-mail al administration! Vu es 
cordialmen invitat al membritá. Mersí por vor solidarité e vor simpatie por li lingue de Edgar de Wahl! 

Ma noi ja have mult taches: Li publication del jurnal Cosmoglotta, un nov internet-págine por li Interlingue- 
Union, li publication de libres e e-libres, discusser propositiones e far recomandationes por nov paroles, 
informar li publica pri Interlingue, far Interlingue plu visibil in scientific circules e plu mult. Li nov Interlingue- 
Union anc va organisar incontras e congresses. Ma por realisar to, ples plenar li sequent formulare! Vu es 
invitat al membritá del nov Interlingue-Union: 

INTERLINGUE-UNION 

Bedrich Plavec Erich Werner 

Redactor de COSMOGLOTTA Secretario del IU 

Decembre 2014 

Li Carte de adhesion al Interlingue-Union. Vu trova it in li internet ci: 


http://www. ie-munde. com/interlingue-union.html 


CARTE DE ADHESION AL INTERUNGUE-UNION 


Refittrat adretse: 


Eventual corecturas eel adresse: 


E-mall-adresse:- 

Yo adhere al IVTERLINGUE UNION quarn acttv membre, sin ftnancial obSgatton. 
Yo desira recrver COSWOGLOTTA sm custas 

o in oaperal form 

O m electromc form al supra-indicat e-mail-adresse 
Remarcas - 

Oate _ Sígnatura_ 


INTERLINGUE VIDEOS CHE YOU TUBE 

On di hodie que un cose o organisation ne existe in nor digital témpor si it ne es present in li social retage 
Facebook e sur il video-platform You Tube. Interlingue es desde quelc annus tre succesosi activ che 
Facebook per un gruppe quel have circa 90 membres. E desde li januar 2015 nu Interlingue es anc present 
che You Tube. Yo ha fat tri curt videos con mi smartfon in queles yo parla Interlingue. In li februar 2015 yo fat 
li unesim video por aprender Interlingue. Quam lingue de instruction yo ha usat anglesi, pro que yo pensa 
que max mult persones comprende anglesi, certmen plu quam mi lingue matrin german. In un altri video yo 
presenta un original poema in Interlingue de me. Yo ha mettet un transcription de to quo yo di in Interlingue 
sub li video self. Ples regardar li videos e claccar li famosi "Like"-buton (yo-ama-it-buton) si vu have un conto 
che You Tube. Vu anc posse scrir ta un comenta. 

Mi canal che You Tube: https://www.youtube.com/channel/UCIPu6pdnCKtUr59z3hhZX5g 

COSMOGLOTTA 318 ES PUBLICAT 


Ja quelc dies ante Crist-nascentie 2014 li numeró 318 del revúe Cosmoglotta esset publicat. It contene ott 
págines scrit in Interlingue e du anexes. It contene li sequent temas. 

Parol de Editores, p. 9. (Information que li Interlingue-Union transforma se in un activ organisation). 
Erich Werner: AlpTransit rula ad-avan, p. 10-11. 

Erich Werner: 20 annus “nov” historic ponte in Luzern, p. 12-13. 

Erich Werner: Pri li historie del jure, p. 13. 

Li max old dessine architectural del Occidente, p. 14. Secun Konrad Hecht, Der St. Galler 
Klosterplan 1982. 

Pri li dulci puré, p. 15. Fabul del fratres Grimm traductet de Thomas Schmidt. 

Ultim págine: Li max mult mortal dramas de Shakespeare, p. 16. 

Quam anexe li numeró 318 de Cosmoglotta contene un invitation al membritá del Interlingue-Union e un 
carte de adhesion per quel on posse devenir un membre de Interlingue-Union e li actual statute de 
Interlingue-Union. Vu posse leer li digital version del actual Cosmoglotta sur li internet-págine de lE-Munde. 


IE-WIKIPEDIE EINTERLINGUE CHE TATOEBA CRESCE 

Li annu 2014 esset anc un successosi annu por Interlingue in li internet. Mi scope que li lE-Wikipedie have 
plu quam 2500 articules til li fine del annu 2014 esset ja tostmen atinget. It finit li annu mem con plu quam 
2600 articules. Pro que in li Wikipedie del planlingue Novial esset mult vacui articules deletet, li Wikipedie de 
Interlingue es inter li planlingues queles es representat in li oficial Wikipedie detra Esperanto, Volapuk, Ido e 
Interlingue nu sur li 5-im rang e it es avan Novial e Logplan. Mi scope por li annu 2015 es ambitiosi. Yo 
desira que li númere del articules va crescer til li fine del annu a 3000. 

Yo tre joya pri li max nov e max yun autor del lE-Wikipedie. Mi filio qui es un grand entusiasto de sport, ha 
comensat scrir e suplementar sport-articules in li lE-Wikipedie e il anc comensat aprender Interlingue! 

Anc che li internet-platform Tatoeba li númere de frases in Interlingue ha crescet mult in li annu 2014 e in li 
comense del annu 2015. In li marte 2015 noi atinget ja li 3000 frases e Interlingue es ye li 51-im rang avan 
mult europan e altri national lingues quam estonian, slovenian o urdu. 

Yo vole mersiar omni autores e corectores del lE-Wikipedie e de Tatoeba! Yo espera que vu continua vor bon 
labore! 

Ll MUNDE IN INTERLINGUE-OCCIDENTAL 


STUDIANTA DEL REYATU UNIT VOLE PARTURIR UNESIM BEBÉ SUR MARS 

MarsÉne 

Li projecte MARS-ONE (Mars-un) vole fundar un colonie de homes sur li planete Mars. Secun li planes li 
colonisation del rubi planete deve comensar in li annu 2025, ma ja hodie posse anuciar se voluntarios por ti 
mission. It ne es planat que li astronautes retorna al Terra, ma ili deve restar sur Mars. Li selection de 
astronautes ha ja comensat. Inter ili es anc li studianta Maggie Lee del Reyatu Unit, qui have 24 annus. Ti 
studianta de astrofisica in Birmingham have un extraordinari desire. Ella vole parturir li unesim bebé sur li 
rubi planete. Maggie Lee dit pri to: "Yo pensa que to va esser un bon afere pro que ti infante qui va nascer 
sur Mars va esser li unesim marsane!" 


PER UN BESA ES EXCHANGEAT MILLIONES DE BACTERIES 

Li jurnal diari "Daily Mail" del Reyatu Unit scri que per un besa un cuple exchangea circa 80 milliones 
bacteries si li besa dura circa 10 secondes. To asserte nederlandesi scientistes. Chascun hom have trilliones 
de bacteries in su córpor e ili forma un propri microflora. Pro to have pares qui besa se chascun die un simil 
microflora. Li consequenties ne es negativ, totmen li contrarie. Per to li córpores posse plu bon combatter 
contra infectiones. Ne malgré ma pro li exchangeamentes de bacteries besar se es salubri. 

(Michelle) 


NIGRIE RUBI QUAM COLORES DEL SEX 

Secun psicologos sex deveni plu erotic si féminas porta nigri o rubi vestimentes. Rubi e nigri have secun 
expertes su fix loc in li erotic fantasie. Sur internet-págines por erotic incontras li féminas porta max sovente 
nigri subvestimentes. Nigri simbolisa potentie, ma it es anc misteriosi. Por aproximar se on deve superar 
timores e tabús. Ti transgression de psicologic barrieres crea sexual voluptá. 

Ma li color rubi es li color de sexual activitá itself. It sembla que ti color atrae mannes magicmen. Mannes 
egarda féminas in rubi quam plu liberal in li sexualitá. Secun studies anc féminas qui intende curt amorosi 
aferes es vestit plu quam du vezes tam sovente in rubi vestimentes. 

(Michelle) 


AUSTRALIA VA PARTIPRENDER IN U EUROVISION SONG CONTEST 2015 



Li 23-im may 2015 va evenir in Vienna li 60-im Eurovision Song Contest. Li Eurovision Song Contest es li 
max grand competition de musica sur li munde. In it posse partiprender solmen li landes queles es membres 
del Union Europan de radio-television (UER) qui opera Eurovision por li exchange de television e radio- 
programmas. 

ZmQpm 

SONG CONTEST 


Nam li Eurovision Song Contest atrae anc mult atention éxter Europa. In Australia hay mult adherentes de ti 
eveniment. E pro to li Eurovision ha decidet que Australia posse partiprender ho-annu quam exception un 
vez in li Eurovision Song Contest. In li casu que Australia gania li eveniment li sequent Eurovision Song 
Contest ne va evenir in Australia. Til nu it esset li regul que li victor del competition arangea in li sequent 
annu li eveniment. E solmen in li casu si Australia vell ganiar in Vienna, it vell esser representat anc in li annu 
2016 in li Eurovision Song Contest. In Australia on ja discusse qui va representar li land in Vienna. Li famosi 
gruppe del rock-musica AC/DC es de Australia, ma anc li cantatora del pop-musica Kylie Minogue. Australia 
es directmen qualificat por li finale in Vienna quel eveni in li véspere del 23-im de may 2015, ma in Australia 
to es ja li matine del 24-im de may pro li diferent témpor-zones. 

ANGUL POETIC 


ln nor angul poetic hay du traductet poemas ex li internet e un original poema de Michelle. 

TRO BELL POR ESSER VER 

Omnicos es perfect, omnicos es fabulosi, 
yo es vermen totmen corageosi. 

Mi vive es perfect quam un reve, 
un dom, quel have un grand chambre. 

Subitmen yo vide un grand parete, 
con flores sur li tapete. 

Yo constata que yo es in mi chambrette, 
omnicos esset solmen in mi cerebre. 

It esset tro bell por esser ver, 
in li realitá yo deve viver. 

(Traductet ex li internet de Michelle) 

MIAMORE 


Si mi amore vell esser un mare, it ne vell exister land. 

Si mi amore vell esser un deserte, on solmen vell vider sand. 
Si mi amore vell esser un stelle, quel splende, 
li ciel vell brilliar til li fine del munde. 

(Traductet ex li internet de Michelle) 


LAURA 

Ella have un cert aura, 
su nómine es Laura. 

Omnes ama la, 
to es li veritá. 

Tu monstra li stelles a me, 
nequí posse obliviarte. 

Tui voce es quam musica, 
in un sinfonie de bellitá. 

Tui capilles brillia in li luce, 
ne cela les sub un capuce. 

Yo jui chascun minute con te, 
it es li paradise por me. 

Aperte por me li munde, 
volant sur un unde. 

(Poema original de Michelle) 

ANGUL LITTERARI 


Ll INFANTES DEL REY LIR 
- UNIRLANDESI LEGENDE - 



(Traductet ex li germart de Thomas Schmidt) 


Fionnuala esset un princessa. Ella havet tri fratres: Aodh, Fiachra e Conn. Fiachra e Conn esset gemelles e 
tre savagi. Solmen in li fine del die quande lor matre - li reyessa - cantat les in li dorme, it devenit tranquil. 

Ma li reyessa morit e por un long témpor grand luctu dominat. Tande Rey Lir maritat denov. Aoife, su nov 
marita, esset tre bell. Nequí savet que ella esset un maliciosi sorciera. Ella esset jalusi pro que Lir tre amat 
su infantes e ella comensat odiar les. Ella precipue odiat quande Fionnuala cantat li canzones de su matre 
por Conn e Fiachra, nam li propri voce de Aoife esset tam desbell quam li voce de un cornille. Un die ella dit 
a Fionnuala: "Ea e aporta tui fratres. Noi va visitar vor grand-patre." 

Ili intrat in li carosse de Aoife e ili ancor ne hat vehiculat lontan quande ili haltat che un lago. It esset un calid 
die e li sole brilliat. 

"Vu posse ear svimmar mi gallinelles", Aoife dit. 

Fionnuala esset inquietat. Pro quo esset Aoife tant afabil? Ella altrivez ne esset afabil a ili. 

"Halta!" ella vocat a su fratres,"ne ea in li aqua!" 

Ma it esset tro tard. Aodh ja svimmat in li centre del lago. Conn e Fiachra esset tre savagi e asperset se 
unaltru con aqua. Fionnuala eat al rive e vocat su fratres denov. 

Ma Aoife brandisset su vergette e insorciat li infantes ... Fionnuala sentit se subitmen tre strangi. Ella videt 
quande crescet a su brasses e gambes plums. Su fingres del pede recivet svim-membranes quam un anate. 
Ella regardat su fratres e a ili evenit li sam cose. Li quar infantes hat desaparit e in vice de ili esset nu quar 
cignes in li aqua. Aoife stat ridachant al rive del lago. 

"Nu vu posse cantar quant vu vole!" 

Tande ella dit su sorcie: 

"Vu va esser cignes por nincent annus. 

Vu va passar li unesim tricent annus ci. 

Vu va habitar li sequent tricent annus in li nordal mare. 

E vu va passar li ultim tricent annus in li westal mare. 

Solmen li son de un cloche va redempter vos. 

E tande vu va devenir homes denov." 

Conn e Fiachra comensat plorar. Fionnuala vell har volet anc plorar, ma ella dit: "Noi va volar a nor patre e 
narrar a il quo ha evenit." Ili raportat a Rey Lir to quo Aoife hat fat e Lir devenit tre furiosi. E anc il posset 
sorciar e il transformat Aoife in un abominabil nigri cornille. Con despitant croacada li cornille forvolat del 
palace. Ma Lir ne posset abolir li magic bann quel esset sur su infantes. 



l.KK AND TI113 SWANS 
IW.. >l.e ltaawi>e by J- 11- lUcoo. A.R A. 


Dunc il eat chascun die al lago. II sedet che li rive e escutat lor cantada. Quande li rey morit, li infantes 
continuat venir al loc u il hat sempre sedet por cantar juntmen e por comemorar lor patre. Quande tricent 
annus hat passat, li quar cignes devet forlassar li lago. 

Ili volat al nordal mare, u li mare rabiat e li aqua battet tant alt undes que li cigne-infantes esset immerset 
quande ili provat reposar se. Li vente esset frigid quam glacie e quelcvez lor pedes congelat fixmen al 
roccas. Ili movet sovente tre proxim unaltru e tande Fionnuala expandet su ales súper su fratres por calentar 
les. Finalmen li tricent annus hat passat. Li cignes volat súper Irland al westal mare. Ta esset litt insules u li 
cigne-infantes posset reposar se sur moll herbe in vice de seder sur dur roccas. Lor preferet insul esset Inish 
Glora. Ili regardat quande li sole descendet súper li mare e ili cantat con bass voce lor cigne-cantada. Li 
homes qui passat al insul sur naves escutat les cantar e pensat que ili audit li cantada de nixes. 

Un die quande ili piscat, Fiachra, Conn e Aodh venit a Fionnuala. Conn dit: "Sur Inish Glora evenit alquó 

strangi. 


Li quar cignes volat al insul. Ta ili videt un sant mann qui constructet un cabane ex lápides. II cantat quande il 
laborat. Quande il hat finit, il fixat sur li tegment del cabane un brilliant cose. It esset un cloche. 

Li vente sufflat e li cloche comensat clochear. Li infantes nequande hat audit un tant bell son. Li sant mann 
regardat a supra al quar tre bell cignes, qui girat súper il. 

"Veni de supra mi amicos", il dit. "Yo ha escutat vos cantar. Veni de supra e lass nos cantar juntmen." 

Ma tam bentost quam li quar infantes aterrat sur li insul, alquó tre strangi evenit. Li plums cadet de ili al terre 
e li svim-membranes a lor pedes desaparit. 

Fionnuala regardat su fratres. Ella videt tri tre old mannes. Ella self esset un tre old fémina. 

Li sant mann regardat les tristmen. II conosset li old racontas e savet nu que to esset li infantes del rey Lir e 
que ili va morir. 

Ma Fionnuala subridet e dit: "Ne esse trist! Noi es tre fatigat. Noi havet un tre long vive - mult tro long. Noi 
es felici que noi posse dormir ci sur vor insul." Li sant mann baptisat li quar infantes. Pos to ili jacentat se sur 
li moll herbe apu li litt cabane. E omni avies del insul volat a ili por cantar les in li dorme. 

ANGUL MUSICAL 



BELLA ADÍO 

Pos li successe del grec levul-coalition Syriza in li parlamentari electiones esset un grand celebration. Ta anc 
esset cantat un old canzon del italian partisanes del Duesim Guerre Mundal quel es famosi sur li tot munde: 
Bella Ciao. Yo fat un version in Interlingue de ti canzon con li titul "Bella Adío". 

BELLAADÍO 

Un matine yo ha avigilat me, 

O bella, adío! bella, adío! bella, adío, adío, adío! 

Un matine yo ha avigilat me, 

E yo trovat li invasor. 

O partisan, prende me con te, 

O bella, adío! bella, adío! bella, adío, adío, adío! 

O partisan, prende me con te, 
nam yo time que yo va bentost morir. 

E si yo mori in li montes, 

O bella, adío! bella, adío! bella, adío, adío, adío! 

E si yo mori in li montes, 

Tande tu deve sepulter me. 

E sepulte me supra in li montania. 
o bella, adío! bella, adío! bella, adío, adío, adío! 

E sepulte me supra in li montania. 

Sub li ombre de un bell flor. 


E omni homes qui ta preterea, 

O bella, adío! bella, adío! bella, adío, adío, adío! 
E omni homes qui ta preterea 

va dir me: Qual bell flor! 


To es li flor del partisanes, 

O bella, adío! bella, adío! bella, adío, adío, adío! 
To es li flor del partisanes, 
quel morit por li libertá. 

(Traductet de Michelle ex li german e italian) 


TEMA: PEGIDA 

Li programma del strangi Facebook-gruppe "Patriotic Europanes contra li 
Islamisation del Occidente" quel arangeat mass-demonstrationes in Germania. 



Demonstration de PEGIDA li 25-im de januar 2015 in Dresden 


Un facebook-gruppe de Dresden con li abreviation PEGIDA - to significa "Patriotic Europanes contra li 
Islamisation del Occidente" devenit un fenomen del german politica. Nu hayja PEGIDA-gruppes in mult cités 
e mem éxter Germania. PEGIDAdemonstrat chascun lunedí in Dresden contra "li islamisation del occidente" 
e plu e plu homes venit. In li januar 2015 it ja esset 25.000 cives. Li medies e politicos ataccat tal gruppe 
fortmen e titulat it "dextri-extremistic", "neo-fashistic" e "hostil contra inmigrantes", ma scientific analises 
monstrat que li grand majoritá del demonstrantes ne esset dextri-extremistes. 

In li fine it ne esset li histeric reaction del politicos e medies, ma interni quereles queles debilisat PEGIDA. Li 
initiator de PEGIDA Lutz Bachmann posat transvestit quam Adolf Hitler por un foto sur su Facebook-págine. 
II dit que it esset solmen un satire pro li film-version del satiric libre "II ha retornat" in quel Hitler avigilat se in 
li modern Berlin. Bachmann anc defamat sur su Facebook-págine inmigrantes in un tre primitiv maniere. Li 

altri organisatores de PEGIDA quam Kathrin Oertel demandat que Bachmann se retira ex PEGIDA. 
Bachmann fat to solmen por un brevi periode de témpor. Pro to Oertel e altri co-fundatores de PEGIDA 
forlassat li organisation in li comense de februar 2015 e fundat su propri organisation "Direct Democratie por 
Europa". Pos ti interni conflictes li númere de demonstrantes diminuet se a quelc milles, ma li tema de islam 
e inmigration restat in li publica present. 

Ma quo vole ti strangi gruppe vermen? Li sol programma de PEGIDA es un tal nóminat "Papere de 
positiones de PEGIDA". Benque li gruppe de PEGIDAes ja separat in un moderat e un plu extremist fraction 
e li importantie de PEGIDA ha diminuet mult nu, yo pensa que it es important conosser su political position 
índependentmen ca on consenti o ne con ti organisation. Pro to yo traductet li central document de PEGIDA 
por crear un base por un discussion pri ti fenomen. 

Mi personal opinion pri it es que it ne es un ver political programma, ma un collection de populistic idés. It 
sembla a me que mult germanes ne leet ti position e have un fals opinion pri PEGIDA, ma on deve anc 
questionar si ti programma have in tot un importantie. 



Kathrin Oertel -un del initiatores de PEGiDA sur un demonstration 


Vu anc posse trovar informationes pri PEGIDAe su organisatores in li Wikipedie de Interlingue! 

Sercha in li Wikipedie de Interlingue: PEDIGA. Kathrin Oertel, Lutz Bachmenn, Direct Democratie por 
Europa 


PAPERE DE POSTIONES DE PEGIDA 

1. PEDIGA es POR li acceptation de refugitores ex guerres e persones qui es persecutet pro religiosi 
motives. 

2. PEGIDA es POR li acceptation del jure e obligation al integration in ii constitution del Federal 
Republica Germania. (til nu solmen li asil-jure es in li constitution)! 

3. PEGIDA es POR li decentral acomodation de refugitores ex guerres e persones qui es persecutet in 

vice de un acomodation in hemes queles es contra li homan dignitá. 

4. PEGIDA es POR un repartition del refugitores in tot Europa secun un cert clave de repartition e un 
just repartition sur li epoles de omni membre-states del Europan Union! (Central Autoritá por li 
Registration de Refugitores, quel tande es simil al intra-german clave de repartition de Kònigstein, 
reparti li refugitores in li membre-states del Europan Union). 

5. PEGIDA es POR li diminution del relation in li númeres inter persones qui peti asil e auxiliatores e 
social-laboreros del state qui cuida pri li refugitores (nu li relation es circa 200 refugitores contra un 
social-laborero o auxialiari person del state; in facte to ne es un custodie por persones qui es 
partialmen traumatisat). 

6. PEGIDA es POR un processu del asil-solicitation secun li exemple del nederlandesi e sviss modelle 
e til li introduction de it, POR un augmentation del financies por li Federal Oficie de Migration e 
Refugitores (Bundesamt fur Migration und Fluchtlinge) por diminuer mult li durada del procede e 
perlaboration del asil-solicitation e porfar possibil un plu rapid integration! 

7. PEGIDA es POR li augmentation del financies por li policie e CONTRA acurtar li númere de 
policistes. 

8. PEGIDA es POR li exhaustion e implementation del existent leges pri li tema asil e expulsion! 

9. PEGIDA es POR un politica de null-tolerantie contra criminal asil-serchantes e inmigrantes. 

10. PEGIDA es POR li resistentie contra un violent political ideologie quel es hostil contra féminas, ma 
ne contra li ci habitant e se integrant musulmanes! 

11. PEGIDAes POR inmigration secun li exemple de Svissia, Australia, Canada o Sudafrica. 

12. PEGIDAes POR li sexual self-determination! 

13. PEGIDA es POR li conservation e protection de nor crist-judéic occidental cultura! 

14. PEGIDAes POR li introduction del plesbiscites secun li exemple de Svissia! 

15. PEGIDA es CONTRA li liveration de armes al anti-constitutional e prohibit organisationes quam por 
exemple li Comunist Partise de Kurdistan. 

16. PEDIGA es CONTRA li admission de paralel societés/paralel tribunales inter nos quam Sharia- 
tribunales, Sharia-policie, arbitre-judicos etc. 

17. PEDIGA es CONTRA ti alienat "gender mainstreaming", quel es nominat anc sovente 
"genderisation", to es li obtrusiv, politcal corect neutralisation del sexus in nor lingue! 

18. PEGIDA es CONTRA radicalisme índependent si it es religiosimen o politicalmen motivat! 

19. PEGIDAes CONTRA predicatores de odie, egal a quel religion ili apartene. 


(Traduction ex li german. Li papere esset publicat per PEGIDA in li internet) 

INTERLINGUE IN CIFFRES 



Númere del articules in li Interlingue Wikipedie (22-im de marte 2015): 2792 

Númere del membres in li Interlingue-Occidental gruppe de Facebook (22-im de marte 2015): 90 

Númere de frases in Interlingue sur li internet-págine Tatoeba:(51-esim rang inter 180 lingues li 22-im de 
marte 2015): 3061 


QUELC LIGAMENTES DE INTERLINGUE-OCCIDENTAL IN Ll INTERNET 

Internet-págine de lE-Munde http://www.ie-munde.com 

Information pri li Interlingue-Union: http://www.ie-munde.com/interlinaueunion 

Li gruppe de Interlingue-Occidental che Facebook http://www.facebook.com/aroups/403123056383240/ 
Li Yahoo Gruppe de Interlingue-Occidental http://de.aroups.vahoo.com/aroup/interlinaue-occidental/ 

Li Interlingue Wikipedie http://ie.wikipedia.org 

Blog de Thomas Schmidt in Interlingue http://interlinaue.bloaspot.com/ 

Cosmoglotta. Modern numerós del organ del Interlingue-Union http://cosmoalotta.narod.ru/ 

Puellelles. Blog de Michelle in Interlingue http://puellesses.wordpress.com/ 

Interlingue canal che You Tube https://www.youtube.com/channel/UCIPu6pdnCKtUr59z3hhZX5g 


lE-Munde 

Redaction: Thomas Schmidt 
Contributiones de: Thomas Schmidt, Michelle 
Corecturas: Bedrich Plavec, Erich Werner 

